Neuvoston yhteinen toiminta

10 päivältä joulukuuta 2002,

Lähi-idän rauhanprosessiin nimitetyn Euroopan unionin erityisedustajan toimikauden muuttamisesta ja jatkamisesta

(2002/965/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 14 artiklan ja 18 artiklan 5 kohdan,

sekä katsoo seuraavaa:

(1) Euroopan unionin erityisedustajan nimittämisestä Lähi-idän rauhanprosessiin 14 päivänä joulukuuta 2000 hyväksytyn neuvoston yhteisen toiminnan 2000/794/YUTP(1) voimassaolo päättyy 31 päivänä joulukuuta 2002.

(2) Mainitun yhteisen toiminnan uudelleentarkastelun perusteella erityisedustajan toimikautta olisi muutettava ja jatkettava.

(3) Olisi varmistettava selkeä vastuunjako sekä Euroopan unionin ulkoisen toiminnan yhteensovittaminen ja johdonmukaisuus Lähi-idässä.

(4) Neuvosto hyväksyi 30 päivänä maaliskuuta 2000 Euroopan unionin erityisedustajien nimeämismenettelyä ja hallinnollisia järjestelyjä koskevat säännöt,

ON HYVÄKSYNYT TÄMÄN YHTEISEN TOIMINNAN:

1 artikla

Jatketaan Miguel Angel MORATINOSin toimeksiantoa Euroopan unionin erityisedustajana Lähi-idän rauhanprosessissa.

2 artikla

Erityisedustajan toimeksianto perustuu Euroopan unionin Lähi-idän rauhanprosessia koskevan politiikan tavoitteisiin, jotka neuvosto on määritellyt ja ajantasaistanut.

Näihin tavoitteisiin kuuluvat:

a) kahden valtion ratkaisu, joka käsittää Israelin sekä demokraattisen, elinkelpoisen, rauhanomaisen ja täysivaltaisen Palestiinan valtion ja jossa näillä rinnakkain elävillä valtioilla olisi turvalliset ja tunnustetut rajat sekä normaalit suhteet naapureihinsa Yhdistyneiden Kansakuntien turvallisuusneuvoston päätöslauselmien 242, 338, 1397 ja 1402 sekä Madridin konferenssin periaatteiden mukaisesti;

b) ratkaisu Israelin ja Syyrian ja Israelin ja Libanonin välisten suhteiden osalta;

c) oikeudenmukainen ratkaisu monitahoiseen Jerusalemia koskevaan kysymykseen sekä oikeudenmukainen, toimiva ja yhdessä sovittu ratkaisu palestiinalaispakolaisia koskevaan ongelmaan;

d) pikaisesti koollekutsuttava rauhankonferenssi, jossa olisi käsiteltävä turvallisuutta koskevien asioiden lisäksi poliittisia ja taloudellisia näkökohtia, vahvistettava poliittisen ratkaisun osatekijät ja laadittava realistinen ja selkeästi määritelty aikataulu.

Nämä tavoitteet perustuvat Euroopan unionin sitoumukseen

a) työskennellä osapuolten ja kansainvälisen yhteisön kumppaneiden kanssa muun muassa Lähi-idän kvartettiryhmän puitteissa sekä hyödyntää jokainen mahdollisuus taata rauha ja ihmisarvoinen tulevaisuus kaikille alueen ihmisille;

b) jatkaa Palestiinan turvallisuutta koskevien uudistusten, pikaisten vaalien sekä poliittisten ja hallinnollisten uudistusten tukemista;

c) edistää täysimääräisesti rauhanrakentamista sekä Palestiinan talouden jälleenrakentamista kiinteänä osana alueellista kehitystä.

Erityisedustaja tukee korkean edustajan työtä alueella, myös Lähi-idän kvartettiryhmässä.

3 artikla

Tavoitteiden saavuttamiseksi Euroopan unionin erityisedustajan toimeksiantona on:

a) tukea aktiivisesti ja tehokkaasti Euroopan unionin toimia ja aloitteita, joilla pyritään Israelin ja Palestiinan välisen konfliktin sekä Israelin ja Syyrian ja Israelin ja Libanonin välisten konfliktien lopulliseen ratkaisuun;

b) edistää ja ylläpitää läheisiä suhteita Lähi-idän rauhanprosessin kaikkiin osapuoliin, alueen muihin maihin, Lähi-idän kvartettiryhmän jäseniin ja muihin maihin, joita asia koskee, sekä Yhdistyneisiin Kansakuntiin ja muihin asiaankuuluviin kansainvälisiin järjestöihin, pyrkimyksenä rauhanprosessin lujittaminen yhteistyössä niiden kanssa;

c) varmistaa Euroopan unionin jatkuva läsnäolo paikan päällä ja asiaa käsittelevillä kansainvälisillä foorumeilla sekä auttaa kriisien hallinnassa ja ennaltaehkäisemisessä;

d) tarkkailla ja tukea osapuolten välisiä rauhanneuvotteluja sekä tarjota Euroopan unionin neuvoja ja palveluksia tarvittaessa;

e) osallistua pyydettäessä osapuolten välisten kansainvälisten sopimusten täytäntöönpanoon sekä käynnistää diplomaattiset toimet osapuolten kanssa, jos näiden sopimusten määräyksiä ei noudateta;

f) kiinnittää erityistä huomiota tekijöihin, jotka vaikuttavat Lähi-idän rauhanprosessin alueelliseen ulottuvuuteen;

g) ylläpitää rakentavia suhteita rauhanprosessin yhteydessä tehtyjen sopimusten allekirjoittajiin demokratian perussääntöjen noudattamisen edistämiseksi, mukaan lukien ihmisoikeuksien ja oikeusvaltion periaatteiden kunnioittaminen;

h) antaa selvitys Euroopan unionin mahdollisuuksista osallistua rauhanprosessiin sekä parhaista tavoista jatkaa Euroopan unionin aloitteita ja käynnissä olevia Lähi-idän rauhanprosessiin liittyviä Euroopan unionin toimia, kuten Euroopan unionin osallistumista Palestiinan uudistuksiin Euroopan unionin asiaan liittyvien kehityshankkeiden poliittiset näkökohdat mukaan luettuina;

i) tarkkailla molempien tahojen toimia, jotka voivat vaikuttaa haitallisesti pysyvää asemaa koskevien neuvottelujen tuloksiin;

j) edistää turvallisuusalan yhteistyötä sekä 9 päivänä huhtikuuta 1998 perustetussa Euroopan unionin ja palestiinalaishallinnon pysyvässä turvallisuuskomiteassa että muilla tavoin;

k) vaikuttaa siihen, että alueen mielipidejohtajat ymmärtäisivät Euroopan unionin aseman paremmin.

4 artikla

1. Erityisedustaja vastaa toimeksiannon täytäntöönpanosta korkean edustajan valvonnan alaisena ja noudattaen hänen antamiaan toimintaohjeita. Erityisedustaja on tilivelvollinen hallinnollisten menojen osalta korkealle edustajalle ja mahdollisten toimintamenojen osalta komissiolle.

2. Erityisedustaja ylläpitää erityisiä suhteita poliittisten ja turvallisuusasioiden komiteaan, joka toimii ensisijaisena yhteytenä neuvostoon. Poliittisten ja turvallisuusasioiden komitea huolehtii strategisesta ohjauksesta ja poliittisesta johdosta erityisedustajan toimeksiannon puitteissa.

5 artikla

1. Erityisedustaja tekee sopimuksen neuvoston kanssa.

2. Puheenjohtajavaltio, komissio ja/tai jäsenvaltiot antavat tarvittaessa logistiikkatukea alueella.

6 artikla

1. Erityisedustaja vastaa avustajiensa valinnasta ja ilmoittaa siitä korkean edustajan välityksellä neuvostolle ja komissiolle.

2. Jäsenvaltiot ja Euroopan unionin toimielimet voivat esittää, että henkilöstöä siirretään tilapäisesti työskentelemään erityisedustajan alaisuudessa. Asianomainen jäsenvaltio tai Euroopan unionin toimielin maksaa erityisedustajan alaisuuteen tilapäisesti työskentelemään siirretyn jäsenvaltion tai Euroopan unionin toimielimen henkilöstön palkat.

3. Täytettävistä ura-alueen A viroista on julkaistava ilmoitus jäsenvaltioissa ja Euroopan unionin toimielimissä, ja ne täytetään pätevimmillä hakijoilla.

4. Erityisedustajan ja hänen henkilöstönsä hoitaman tehtävän loppuun saattamisen ja joustavan suorittamisen edellyttämät erioikeudet, vapaudet ja muut takuut määritellään yhdessä osapuolten kanssa. Jäsenvaltiot ja komissio antavat tätä varten kaiken tarpeellisen tuen.

7 artikla

Erityisedustaja raportoi henkilökohtaisesti korkealle edustajalle sekä poliittisten ja turvallisuusasioiden komitealle, ja hän voi myös antaa selvityksen asiaankuuluvalle työryhmälle. Säännöllisesti laadittavat kirjalliset raportit toimitetaan korkealle edustajalle, neuvostolle ja komissiolle. Erityisedustaja voi korkean edustajan sekä poliittisten ja turvallisuusasioiden komitean suosituksesta antaa kertomuksen yleisten asioiden ja ulkosuhteiden neuvostolle.

8 artikla

Euroopan unionin ulkoisen toiminnan johdonmukaisuuden varmistamiseksi erityisedustajan toimet on sovitettava yhteen korkean edustajan, puheenjohtajavaltion ja komission toimien kanssa. Erityisedustajan ja Euroopan unionin avustusohjelmasta palestiinalaishallinnon tukemiseksi sen pyrkimyksissä tukahduttaa valvonnassaan olevilta alueilta peräisin oleva terroristitoiminta 13 päivältä huhtikuuta 2002 olevan yhteisen toiminnan 2000/298/YUTP(2) nojalla nimetyn Euroopan unionin neuvonantajan toimet on sovitettava läheisesti yhteen, jotta voidaan varmistaa Euroopan unionin turvallisuusyhteistyön alan toimien johdonmukaisuus ja täydentävyys. Paikan päällä on pidettävä yllä läheisiä suhteita puheenjohtajavaltioon, komissioon ja edustustojen päälliköihin, jotka pyrkivät parhaalla mahdollisella tavalla avustamaan erityisedustajaa toimeksiannon täytäntöönpanossa. Erityisedustaja toimii paikan päällä yhteistyössä myös muiden kansainvälisten toimijoiden kanssa.

9 artikla

Tämän yhteisen toiminnan täytäntöönpanoa ja sen johdonmukaisuutta Euroopan unionin alueella toteuttamien muiden toimien kanssa tarkastellaan säännöllisesti. Erityisedustaja antaa kaksi kuukautta ennen toimeksiantonsa päättymistä kattavan kirjallisen raportin toimeksiantonsa täytäntöönpanosta korkealle edustajalle, neuvostolle ja komissiolle. Tätä raporttia käytetään yhteisen toiminnan arvioinnin perustana asiaankuuluvissa työryhmissä sekä poliittisten ja turvallisuusasioiden komiteassa. Erityisedustajan toimintaa koskevat yleiset ensisijaiset alueet huomioiden korkea edustaja antaa poliittisten ja turvallisuusasioiden komitealle suosituksia, jotka koskevat neuvoston päätöstä toimeksiannon uusimisesta, muuttamisesta tai lopettamisesta.

10 artikla

Tämä yhteinen toiminta tulee voimaan 1 päivänä tammikuuta 2003.

Sitä sovelletaan 30 päivään kesäkuuta 2003.

11 artikla

Tämä yhteinen toiminta julkaistaan virallisessa lehdessä.

Tehty Brysselissä 10 päivänä joulukuuta 2002.

Neuvoston puolesta

Puheenjohtaja

P. S. Møller

(1) EYVL L 318, 16.12.2000, s. 5, yhteinen toiminta sellaisena kuin se on muutettuna yhteisellä toiminnalla 2001/800/YUTP (EYVL L 303, 20.11.2001, s. 5).

(2) EYVL L 97, 19.4.2000, s. 4.